《何源秀才为予画山水图觅诗》
宋代·王当

孤峰特立何巉巉，势与霄汉高相参。
左蟠右列分岭岫，俨若至尊朝子男。
怪予蜗室不盈丈，欲有异境超尘凡。
素缣挂壁故妥帖，平地作此千嵌岩。
云蒸雾结深莫测，长林大麓乱不芟。
想当变怪蛰龙虎，中有窟穴谁能探。
将崩未崩江动石，欲去不去风满帆。
山坳林阙见天际，隐约万里横烟岚。
嗟予质性素山野，视此丘壑心益耽。
斗升之粟真秣莝，野马垂耳就辔衔。
西山爽气日在望，吏卒侍侧严若监。
青鞋布袜弃不著，谁令自苦披青衫。
颇羞渔父驻短櫂，似笑大夫新被谗。
寄言鸟兽倘可侣，吾将从汝栖林峦。

作者简介：宋眉州眉山人，字子思。幼好学，博览古今，所取唯王佐大略。举进士不中，遂著《春秋列国名臣传》，人竞传之。哲宗元祐六年，苏辙以贤良方正荐，廷对慷慨，不避权贵。调龙游尉。蔡京入相，不复仕。卒年七十二。传《易》与《春秋》，有《经旨》、《史论》、《兵书》。